Poleg tega je znan kot navdušenec nad športom, predvsem kot vnet košarkarski navijač. Ob uvrstitvi Slovenije na Evropsko prvenstvo v nogometu 2000 je z Vladom Kreslinom in s Petrom Lovšinom napisal navijaško himno »Slovenija gre naprej«, kasneje pa je samostojno napisal tudi himno Evropskega prvenstva v košarki 2013, ki je potekalo v Sloveniji. Februarja 2014 je povzročil škandal, ko se je na mednarodni tekmi KK Olimpija zaradi spornih sodniških odločitev tako razburil, da je prišel ob igrišče in udaril enega od sodnikov. Za dejanje se je kmalu po dogodku opravičil. Leta 2018 je prejel Ježkovo nagrado.